Predkladacia správa

Dňa 15.1.2003 oznámil významný investor - spoločnosť PSA Peugeot Citroën, výsledok výberového konania lokality, v ktorej vybuduje svoju novú investíciu. Investícia vo výške cca. 700 mil. EUR predstavuje zámer, vybudovať závod na výrobu osobných motorových vozidiel nižšej strednej triedy s predpokladanou ročnou kapacitou cca. 300 000 vozidiel. Voľba investora padla na Slovenskou republikou pripravovanú a ponúkanú lokalitu Trnava – Juh. Význam tohto rozhodnutie je ďalekosiahly a zaväzujúci.

Vláda Slovenskej republiky prijala v priebehu prípravy na získanie investície pre Slovensko nasledujúce materiály, predkladané ministrom hospodárstva SR a vypracovávané v gescii splnomocnenca vlády SR pre rozvoj automobilovej výroby na Slovensku. Ide o nasledovné materiály a termíny ich prerokovania:

1.	Podpora realizácie strategickej investície do automobilového priemyslu, 29.5.2002, Uznesenie č. 566 – zadefinovanie systému, postupnosti a koordinácie krokov, spôsobu komunikácie s potenciálnym investorom a očakávanej podpory zo strany Slovenska, ktoré je potrebné vykonať, aby sa pravdepodobnosť úspechu vo výberovom konaní zvýšila.
2.	Urýchlenie prípravy podmienok pre rozvoj automobilových výrob na Slovensku, 20.11.2002, Uznesenie č. 1267 – schválenie postupnosti ďalších krokov, zadefinovanie Etapy č. I a č. II prípravy a realizácie, zadefinovanie predbežných finančných nárokov.
3.	Návrh Zmluvy o investičnej spolupráci medzi Slovenskou republikou, mestom Trnava a PSA Peugeot Citroën (Zmluva), návrh predpokladaných podporných opatrení na podporu významnej investície do automobilového priemyslu a návrh financovania Etapy č. II prípravy a realizácie významnej investície v regióne Trnava-Juh, 8.1.2003, Uznesenie č. 18 – schválenie Zmluvy o investičnej spolupráci, rozsahu a spôsobu finančnej podpory investorovi a tým vytvorenie základných predpokladov na to, aby bolo možné zaradiť slovenskú ponuku do záverečného kola rozhodovania investora.
4.	Návrh financovania Etapy č. II prípravy a realizácie významnej investície v regióne Trnava - Juh, 29.1.2003, Uznesenie č. 68 - zabezpečenie finančných prostriedkov pre financovanie Etapy č. II v roku 2003.
5.	Dodatok k návrh financovania Etapy č. II prípravy a realizácie významnej investície v regióne Trnava - Juh, 5.2.2003, Uznesenie č. 89 - zabezpečenie finančných prostriedkov pre financovanie Etapy č. II v roku 2003.

Predkladaný materiál na jednej strane robí odpočet prác, ktoré bolo nutné vykonať, aby bolo Slovensko, v rámci možností a podľa súčasne platných zákonov dostatočne pripravené na prijatie významného investora, aby boli splnené všetky požiadavky investora na ekonomicko-technické informácie o predmetnej lokalite a aby bola zabezpečená dostatočne silná zábezpeka právnej sily záväzkov, ku ktorým sa vláda Slovenskej republiky zaviazala voči investorovi v Zmluve (Príloha č. 1).

Na druhej strane predkladá rekapituláciu základných záväzkov vyplývajúcich zo Zmluvy (Príloha č. 2), ktorých plnenia bude dávať základnú garanciu splnenia záväzkov v čase a v požadovanom rozsahu. Ministerstvo hospodárstva pre maximálne zracionalizovanie komunikácie na úrovni zainteresovaných rezortov, dotknutých inštitúcií a mesta Trnava, predkladá na rokovanie vlády návrh štatútu komisie pre koordinovanie a zabezpečovanie úloh vyplývajúcich zo Zmluvy. Členmi komisie budú ministri, predsedovia zainteresovaných úradov a primátor mesta Trnava, resp. ich štatutárni zástupcovia (Príloha č. 3).